ระบบการควบคุมภายในและการตรวจสอบภายใน

บริษัทฯ ให้ความสำคัญต่อระบบการควบคุมภายใน การบริหารความเสี่ยง
และการกำกับดูแลผลการดำเนินงานของบริษัทฯ
ซึ่งเป็นกระบวนการปฏิบัติงานที่ปฏิบัติเป็นขั้นตอนอย่างต่อเนื่องของเจ้าหน้าที่ทุกคนของบริษัทฯ
ตั้งแต่คณะกรรมการบริหาร และพนักงานทุกคน ที่มีบทบาทและความรับผิดชอบร่วมกัน
โดยจัดให้มีระบบการควบคุมภายในที่เพียงพอและเหมาะสม
เพื่อให้มั่นใจอย่างสมเหตุผลว่าผลการดำเนินงาน
ทุกหน่วยงานภายในบริษัทฯ มีความสอดคล้องและสามารถบรรลุเป้าหมายตามที่คณะกรรมการบริหาร
ได้กำหนดไว้ โดยจัดให้มีสำนักงานตรวจสอบภายใน
ซึ่งเป็นหน่วยงานอิสระที่รายงานตรงต่อคณะกรรมการตรวจสอบและคณะกรรมการบริหาร
ซึ่งสำนักงานตรวจสอบภายในจะทำหน้าที่ตรวจประเมินการควบคุมภายในตามแผนการตรวจสอบประจำปีโดยพิจารณาจากปัจจัยเสี่ยงที่เกี่ยวข้อง
ซึ่งผ่านการอนุมัติจากคณะกรรมการตรวจสอบ รวมทั้งสนับสนุนให้เกิดระบบการบริหารความเสี่ยง
และการให้คำแนะนำทางด้านต่างๆ
เพื่อให้เชื่อมั่นได้ว่าการปฏิบัติงานของบริษัทฯบรรลุผลสำเร็จตามวัตถุประสงค์ที่กำหนดไว้
โดยสำนักงานตรวจสอบภายในได้ยึดถือมาตรฐานการปฏิบัติงานตามวิชาชีพการตรวจสอบภายใน
(Standard for the Professional Practice of Internal Auditing)
เป็นกรอบหรือแนวทางในการปฏิบัติงานที่มุ่งเน้นให้มีการปฏิบัติงานโดยมีความเป็นอิสระ เที่ยงธรรม
และสอดคล้องกับมาตรฐานสากล และให้ความสำคัญต่อคุณภาพงานตรวจสอบ

สรุปสาระสำคัญของระบบการควบคุมภายใน และการตรวจสอบภายในของบริษัทฯ ได้ดังนี้

คณะกรรมการตรวจสอบ :
ทำหน้าที่พิจารณาความเพียงพอของระบบการควบคุมภายในของบริษัทโดยทบทวนผลการปฏิบัติงานของสำนักงานการตรวจสอบภายในและผู้สอบบัญชีอิสระของบริษัทฯ
อย่างต่อเนื่อง
เน้นการพิจารณาความเพียงพอและเหมาะสมของระบบการควบคุมภายในตามแนวทางที่
ตลาดหลักทรัพย์แห่งประเทศไทยกำหนด ควบคุมการปฏิบัติงานตามกฎหมาย ระเบียบ ข้อบังคับ
และนโยบายต่างๆ ที่เกี่ยวข้อง
หากคณะกรรมการตรวจสอบมีข้อเสนอแนะหรือพบข้อบกพร่องที่เป็นสาระสำคัญ
จะรายงานต่อคณะกรรมการบริษัทฯ เพื่อให้มีการปรับปรุงแก้ไขต่อไป

สำนักงานตรวจสอบภายใน : ทำหน้าที่ตรวจสอบการปฏิบัติงานของหน่วยงานต่างๆ
ตามแผนการตรวจสอบประจำปี และตามที่ได้รับมอบหมายจากคณะกรรมการบริหาร
หรือคณะกรรมการตรวจสอบ
โดยใช้หลักเกณฑ์การพิจารณาความสำคัญตามความเสี่ยงของกระบวนการทางธุรกิจหรือกระบวนการทำงาน
รวมทั้งการให้คำปรึกษาแนะนำแก่ฝ่ายบริหารของแต่ละหน่วยงานในการปรับปรุงระบบการควบคุมภายใน
ซึ่งรวมถึงระเบียบวิธีปฏิบัติ เพื่อเพิ่มประสิทธิภาพและประสิทธิผลในการดำเนินงานของบริษัทฯ

ระบบการควบคุมการปฏิบัติงานของฝ่ายบริหาร : คณะกรรมการบริษัทฯ
กำหนดเป้าหมายการดำเนินธุรกิจประจำปีของบริษัทฯ โดยได้มีการกำหนดพันธกิจที่ชัดเจน
เพื่อให้มีการจัดทำแผนดำเนินงาน
ในแต่ละหน่วยงานให้สอดคล้องเป็นแนวทางเดียวกัน
และให้มีการกำหนดตัวชี้วัดผลการดำเนินงานทั้งทางด้านกำไรขาดทุนทางการเงินและผลการปฏิบัติงาน
โดยมีการกำกับดูแลและติดตามอย่างต่อเนื่อง

การประเมินความเสี่ยง : บริษัทฯ คำนึงถึงความเปลี่ยนแปลงของสภาวะแวดล้อมทั้งภายนอก
และภายในที่ก่อให้เกิดความเสี่ยงและมีผลกระทบต่อบริษัทฯ
ดังนั้นจึงมีการประเมินและติดตามความเสี่ยงตลอดเวลาในการปฏิบัติงาน
โดยแต่ละหน่วยงานจะบริหารงานโดยนำความเสี่ยงมาประเมินและทำการแก้ไขในระดับการทำงานปกติ
อีกทั้งได้กำหนดให้มีการประชุมหารือกันในระดับบริหารเพื่อประเมินสถานการณ์
และกำหนดกลยุทธ์ในการดำเนินงานเพื่อรองรับความเสี่ยงที่อาจเกิดขึ้น

การควบคุม : บริษัทฯ มีการกำหนดมาตรการและแนวทางการปฏิบัติไว้อย่างชัดเจน โดยกำหนด
เป็นคำสั่ง ระเบียบในการปฏิบัติ อำนาจการอนุมัติ และวิธีการปฏิบัติงาน
เพื่อให้ผู้บริหารและพนักงานทุกระดับต้องปฏิบัติตามเป็นแนวทางเดียวกัน

สารสนเทศและการสื่อสารข้อมูล : บริษัทฯ มีการจัดระบบสารสนเทศที่เหมาะสม
เพื่อให้ผู้ถือหุ้นนักลงทุน และบุคคลทั่วไป ได้สามารถรับข้อมูลที่สำคัญเกี่ยวกับบริษัทฯ อย่างสม่ำเสมอ
อีกทั้งยังเป็น
อีกช่องทางหนึ่งในการติดต่อสื่อสารในกรณีที่มีข้อสงสัยหรือข้อเสนอแนะจากผู้ถือหุ้นนักลงทุน
หรือบุคคลทั่วไป

การติดตามและประเมินผล : บริษัทฯ
จัดให้มีการรายงานผลการดำเนินงานเป็นประจำทุกเดือนเพื่อเป็นการติดตามเป้าหมาย
และมีการประเมินการควบคุมภายใน
และมีการตรวจสอบการปฏิบัติงานของหน่วยงานต่างๆโดยสำนักงานงานตรวจสอบภายใน
ซึ่งจะรายงานต่อคณะกรรมการบริษัทเมื่อการตรวจสอบเสร็จสิ้น
และรายงานต่อคณะกรรมการตรวจสอบเป็นประจำทุกไตรมาส

นอกจากนี้ ผู้สอบบัญชีภายนอกของบริษัทฯ
ยังได้ประเมินประสิทธิภาพของระบบการควบคุมภายในด้านบัญชีของบริษัทฯ
โดยสรุปว่าผู้สอบบัญชีไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงินสำหรับปีสิ้นสุดวันที่
31 ธันวาคม 2552